กองอสังหาฯแลนด์แอนด์เฮ้าส์ขาย8-16มี.ค.
กองทุนรวมอสังหาริมทรัพย์และสิทธิการเช่า แลนด์ แอนด์ เฮ้าส์ เปิดจอง 8-16 มี.ค. ชูจุดเด่นลงทุน 3 ทำเลใจกลางเมือง-รับประกันผลตอบแทนถึงปี 2558
8 มี.ค. 2555

กองทุนรวมอสังหาริมทรัพย์และสิทธิการเช่า แลนด์ แอนด์ เฮ้าส์ เปิดจอง 8-16 มี.ค. ชูจุดเด่นลงทุน 3 ทำเลใจกลางเมือง-รับประกันผลตอบแทนถึงปี 2558 นางจันทนา กาญจนาคม กรรมการผู้จัดการ บริษัทหลักทรัพย์จัดการกองทุน (บลจ.) แลนด์ แอนด์ เฮ้าส์ เปิดเผยว่า กองทุนรวมอสังหาริมทรัพย์และสิทธิการเช่า แลนด์ แอนด์ เฮ้าส์ (LHPF) จะเปิดเสนอขายให้กับประชาชนทั่วไปเป็นครั้งแรก (IPO) ในระหว่างวันที่ 8-16 มี.ค.2555 จองซื้อขั้นต่ำ 10,000 บาท มูลค่าหน่วยละ 10 บาท กองทุนมีนโยบายลงทุนในสินทรัพย์ 3 โครงการ ประกอบด้วย การลงทุนเป็นเจ้าของกรรมสิทธิ์ (Freehold) ในโครงการเซอร์วิสอพาร์ทเมนต์ เซนเตอร์ พอยต์ สุขุมวิท-ทองหล่อและโครงการอาคารพักอาศัยให้เช่า เซนเตอร์ พอยต์ เรซิเดนซ์ พร้อมพงษ์ และลงทุนในสิทธิการเช่า (Leasehold) อายุ 27 ปี ในโครงการบ้านพักอาศัยให้เช่าแอล แอนด์ เอช วิลล่า สาทร รวมมูลค่าโครงการกว่า 3.3 พันล้านบาท นอกจากนี้การผสมผสานระหว่างกรรมสิทธิ์ (Freehold) และสิทธิการเช่า (Leasehold) ในสัดส่วนประมาณ 80% ต่อ 20% ทำให้ผู้ถือหน่วยจะได้รับประโยชน์จากการที่สินทรัพย์มีโอกาสเพิ่มมูลค่าจากราคาที่ดินในอนาคต ซึ่งเป็นประโยชน์ในระยะยาว ส่วนประโยชน์ในระยะสั้นสำหรับ คือ การรับประกันผลตอบแทนถึงสิ้นปี 2558 โดยบริษัท แลนด์ แอนด์ เฮ้าส์และผู้ร่วมทุน ด้านนายสิทธิไชย มหาคุณ หัวหน้าหัวหน้าสายงานวาณิชธนกิจ บริษัทหลักทรัพย์ ซีไอเอ็มบี (ประเทศไทย) ในฐานะที่ปรึกษาทางการเงินและแกนนำการจัดจำหน่ายกองทุน กล่าวว่า นักลงทุนทั้งสถาบันและรายย่อยต่างให้ความสนใจกองทุน LHPF เป็นอย่างมาก เนื่องจากเป็นทางเลือกที่เหมาะกับการลงทุนในช่วงนี้ ขณะเดียวกันนักลงทุนยังเชื่อมั่นในการบริหารจัดการโครงการของแลนด์ แอนด์ เฮ้าส์ รวมถึงการรับประกันอัตราผลตอบแทนขั้นต่ำของกองทุน และจุดเด่นของโครงการในด้านของทำเลที่ตั้ง โดยผู้สนใจจองซื้อได้ที่ธนาคาร ซีไอเอ็มบี (ประเทศไทย) ทุกสาขา ธนาคารแลนด์ แอนด์ เฮ้าส์ ธนาคารยูโอบี บริษัทหลักทรัพย์ เอเซีย พลัส และบริษัทหลักทรัพย์ ทิสโก้